b"\n_START_ARTICLE_\nDenis Papin\n_START_SECTION_\n\xc5\xbdivljenje in delo\n_START_PARAGRAPH_\nPapin se je izobra\xc5\xbeeval na jezuitski \xc5\xa1oli v Bloisu. Kasneje je bil od leta 1661 odli\xc4\x8den \xc5\xa1tudent Univerze v Angersu in je najbolj znan po svojem pionirskem delu o pari in parnem pogonu._NEWLINE_V letu 1673 se je, medtem ko je delal z Christiaanom Huygensom in Gottfriedom Wilhelmom Leibnizom v Parizu, za\xc4\x8del zanimati za vakuum in njegove mo\xc5\xbenosti za pogone._NEWLINE_Papin je prvi\xc4\x8d obiskal London leta 1675 in je med letoma 1676 in 1679 delal z Robertom Boyleom. Leta 1680 je o svojem delu objavil poro\xc4\x8dilo Nadaljevanje novih preskusov (Continuation of New Experiments)._NEWLINE_Leta 1679 je izumil\xc2\xa0\xc2\xbbPapinov lonec\xc2\xab, vrsto lonca na zvi\xc5\xa1an tlak. O svojem izumu je poro\xc4\x8dal Kraljevi dru\xc5\xbebi istega leta. Vse do leta 1687 je ostal v Londonu, ko je od\xc5\xa1el na akademsko mesto v Nem\xc4\x8dijo._NEWLINE_Na Papina so kot hugenota zelo vplivale pove\xc4\x8dane omejitve za protestante, ki jih je vpeljal Ludvik XIV. in njegov dokon\xc4\x8dni preklic nantskega edikta leta 1685._NEWLINE_V Nem\xc4\x8diji je Papin lahko \xc5\xbeivel skupaj s francoskimi hugenotskimi prebe\xc5\xbeniki. V Leipzigu je leta 1690 z opazovanjem mehanske mo\xc4\x8di stisnjene pare in zra\xc4\x8dnega tlaka na svoj 'lonec' izdelal model batnega parnega stroja. Njegove zamisli so kasneje razvili v uporabni stroj angle\xc5\xa1ki izumitelj Thomas Savery (okoli 1650-1715) leta 1698 in njegovi nasledniki._NEWLINE_V naslednjih petnajstih letih je nadaljeval s svojim delom o parnih strojih. V letu 1705 je izdelal svoj drugi parni stroj z Leibnizovo pomo\xc4\x8djo, na podlagi Saveryjevega izuma. Ta stroj je namesto zra\xc4\x8dnega tlaka uporabljal tlak stisnjene vodne pare. Podrobnosti o stroju je objavil leta 1707._NEWLINE_Istega leta je prebe\xc5\xbeal v London. V Nem\xc4\x8diji je ostala njegova \xc5\xbeena. Kraljeva dru\xc5\xbeba je med letoma 1707 in 1712 objavila ve\xc4\x8d njegovih \xc4\x8dlankov brez navedbe o avtorstvu ali pla\xc4\x8dila, zaradi \xc4\x8desar se je ogor\xc4\x8deno prito\xc5\xbeeval. V tem \xc4\x8dasu je objavil podrobne \xc4\x8dlanke o svojem atmosferskem parnem stroju iz leta 1690. Ta stroj je bil podoben tistemu, ki ga je leta 1712 izdelal in dal v mno\xc5\xbei\xc4\x8dno uporabo angle\xc5\xa1ki kova\xc4\x8d, vodovodni in\xc5\xa1talater in klepar Thomas Newcomen (1664\xe2\x80\x931729)._NEWLINE_Kot prijatelj Leibniza bi bil Papin lahko v sporu z Isaacom Newtonom, ki je predsedoval Kraljevi dru\xc5\xbebi med letoma 1703 in 1727._NEWLINE_Zadnji dokaz o Papinovi prisotnosti je njegovo pismo z dne 23. januarja 1712. Za tem se je za njim izgubila vsaka sled. V tem \xc4\x8dasu je bil brez sredstev in verjamemo, da je umrl istega leta. Pokopali so ga v neozna\xc4\x8deno jamo za reve\xc5\xbee."